钦定古今图书集成/明伦汇编/宫闱典/第119卷 > 《除向宗良检校司空充醴泉观使昭信军节度使制》曾肇
## 钦定古今图书集成/明伦汇编/宫闱典/第119卷 > 《除向宗良检校司空充醴泉观使昭信军节度使制》曾肇

“昔周盛世，则有申伯之良翰；在汉懿亲，则有少君之
长者。眷吾仲舅，蚤著贤称，登进宠名，诞敷诏号。醴泉
观使秦国军节度明州管内观察处置等使持节明
州诸军事、明州刺史上护军、河内郡开国公向宗良，
席庆深厚，秉德粹温，富贵无自满之心，恭孝有夙成
之质。肆朕承祧之始，首膺授钺之荣。兹属东朝，亟还
大政。念崇德报功之谊，将锡异恩；守右贤左戚之规，
莫回慈旨。换节濒江之地，参华空土之名，增衍户租，
并申朕志。”於戏！维我太母，有劳皇家。方其艰虞，则出
任社稷之重；及底康靖，则还就宫闱之安。动静必惟
其时，进退靡失其正。而犹鉴观前载，深抑外亲。尔其
念长乐之好谦，思《文简》之垂裕，益坚“素履，永保令名。”